ส่วนที่ 1

ข้อสรุป (EXECUTIVE SUMMARY)

บริษัท ปรีชากรุ๊ป จำกัด (มหาชน) และบริษัทย่อย คือ บริษัท พี.บี. เอ็สเตท จำกัด, บริษัท แอล.
เอสเตท จำกัด, บริษัท เฮ้าส์ซิ่ง คอมเพล็กซ์ จำกัด และ บริษัท จี.เอช.ไอ. เอ็นเตอร์เทนเม้นท์
จำกัด ประกอบธุรกิจพัฒนาอสังหาริมทรัพย์ทั้งเพื่อขายและให้เช่า ทั้งประเภทที่อยู่อาศัย ซึ่งได้แก่
บ้านเดี่ยว ทาวน์เฮ้าส์ และประเภทอาคารสำนักงาน ภายใต้ชื่อโครงการ “หมู่บ้านปรีชา”
ปัจจุบันบริษัทและบริษัทย่อย มีโครงการที่อยู่ระหว่างดำเนินการรวม 3 โครงการ คือ
โครงการสุวินทวงศ์, โครงการร่มเกล้า และ โครงการปรีชาไพรเวทบีช

นับตั้งแต่ประเทศไทยได้ประสบปัญหาวิกฤตการณ์ทางเศรษฐกิจตั้งแต่ปี 2540 เป็นต้นมา บริษัท ปรีชา
กรุ๊ป จำกัด(มหาชน)และบริษัทย่อย “บริษัทฯ” ได้รับผลกระทบจากวิกฤตการณ์ดังกล่าว
ทำให้งบการเงินประจำปี สิ้นสุดวันที่ 31 ธันวาคม 2543
แสดงส่วนของผู้ถือหุ้นของบริษัทติดลบจำนวน 358 ล้านบาท ซึ่งเข้าเกณฑ์ต้องจัดทำแผนฟื้นฟูกิจการ
บริษัทถูกย้ายหลักทรัพย์ไปอยู่ภายใต้หมวด "REHABCO" ในวันที่ 12 มีนาคม 2544

บริษัทฯ ได้ทำการแก้ไขปัญหาทางการเงินเพื่อฟื้นฟูกิจการ
โดยได้ทำการเจรจาและลงนามในสัญญาการปรับปรุงโครงสร้างหนี้กับสถาบันการเงินต่าง ๆ
อย่างต่อเนื่อง อีกทั้งในปี 2547
บริษัทได้ทำการออกหุ้นสามัญเพิ่มทุนโดยให้สิทธิแก่ผู้ถือหุ้นเดิมในการซื้อหุ้นจำนวน 23.17 ล้านหุ้น
เพื่อเพิ่มเงินทุนหมุนเวียนของบริษัท ประกอบกับผลการดำเนินงานของบริษัทมีผลกำไรอย่างต่อเนื่อง
จนเป็นผลทำให้บริษัทมีคุณสมบัติครบถ้วนเพื่อขอพ้นเหตุเพิกถอนและย้ายกลับสู่หมวดอุตสาหกรรมปกติ
ตามประกาศของตลาดหลักทรัพย์แห่งประเทศไทย (“ตลท.”) ที่ บจ/พ 11-00

รวมทั้ง บริษัทฯ ได้พิจารณาดำเนินการแก้ไขรายการเกี่ยวโยงกันซึ่งเป็นรายการซื้อที่ดินและอาคาร
กับบริษัท พี ลิสซิ่ง จำกัด ตามมติที่ประชุมวิสามัญผู้ถือหุ้นครั้งที่ 1/2539 เมื่อวันที่ 8 ตุลาคม 2539
ที่ได้อนุมัติให้ซื้อที่ดินและอาคาร ในราคา 175
ล้านบาท(โดยไม่รวมงานสถาปัตยกรรมและงานระบบในอาคาร) ซึ่งได้ชำระเงินมัดจำเป็นเงิน
85.56 ล้านบาท และลงทุนในงานสถาปัตยกรรมและงานระบบในอาคาร จำนวน 26.45 ล้านบาท
แต่เนื่องจากเกิดวิกฤตเศรษฐกิจทำให้ทั้งสองฝ่ายไม่สามารถปฏิบัติตามข้อตกลงในสัญญาจะซื้อจะขายได้
จึงได้ประเมินความเสียหายที่เกิดขึ้นกับทั้งสองฝ่ายอันเนื่องมาจากการยกเลิกสัญญาจะซื้อจะขายและอยู่บนเงื่อนไขการค้าปกติ
โดยหักกลบลบหนี้กัน คงเหลือเงินสุทธิที่บริษัทจะได้รับคืนเป็นเงิน 15.35 ล้านบาท อีกทั้ง บริษัทฯ
ได้พิจารณาเช่าพื้นที่อาคารกับบริษัท พี ลิสซิ่ง จำกัด เช่าพื้นที่อาคารปรีชากรุ๊ป เลขที่ 1919
ถนพัฒนาการ แขวงสวนหลวง เขตสวนหลวง กรุงเทพฯ ชั้น 5,6,8 พื้นที่รวม 3091 ตารางเมตร
อัตราค่าเช่าตารางเมตรละ 160 บาท ค่าเช่าต่อเดือน 494,560 บาท ระยะเวลา 3 ปี ตั้งแต่
12 มกราคม 2549 ถึง 11 มกราคม 2552
การชำระค่าเช่าพื้นที่อาคารบริษัทจะหักกับเงินที่จะได้รับคืนจาก บริษัท พี ลิสซิ่ง จำกัด(จำนวน 15
ล้านบาท) โดยจะหักกับค่าเช่าต่อเดือน 250,000.- บาท ส่วนที่เหลือชำระเป็นเงินสด
(ได้รับการพิจารณาอนุมัติจากที่ประชุมวิสามัญผู้ถือหุ้น ครั้งที่ 1/2549 เมื่อวันที่ 12 มกราคม 2549
)

ตลาดหลักทรัพย์แห่งประเทศไทยจึงเห็นควรให้บริษัทพ้นเหตุเพิกถอนจากบริษัทจดทะเบียน
โดยย้ายหลักทรัพย์ของบริษัทจากหมวด REHABCO ไปยังกลุ่มอุตสาหกรรมอสังหาริมทรัพย์และก่อสร้าง
หมวดธุรกิจอสังหาริมทรัพย์ ตั้งแต่วันที่ 7 มีนาคม 2549 เป็นต้นไป

ในปี 2548 บริษัทฯ มีกำไรสุทธิ จำนวน 82 ล้านบาท คิดเป็นกำไรสุทธิ เท่ากับ 0.61 บาทต่อหุ้น
ลดลงจากปี 2547 ซึ่งมีกำไรสุทธิ 338 ล้านบาท คิดเป็นกำไรสุทธิ 3.01 บาทต่อหุ้น
เป็นผลมาจากกำไรจากการปรับปรุงโครงสร้างหนี้ลดลง 242 ล้านบาท
กำไรจากการโอนทรัพย์ชำระหนี้ลดลง 43 ล้านบาท หนี้สูญรับคืนลดลง 13 ล้านบาท ขณะที่
มีรายได้จากการขาย เพิ่มขึ้น 131 ล้านบาท ต้นทุนขายเพิ่มขึ้น 93 ล้านบาท
ค่าใช้จ่ายในการขายและบริหารเพิ่มขึ้น 19 ล้านบาท

ณ สิ้นปี 2548 และ 2547 บริษัทฯ มีส่วนของผู้ถือหุ้น จำนวน 504 ล้านบาท และ 423 ล้านบาท
ตามลำดับ เพิ่มขึ้น 82 ล้านบาท และมูลค่าหุ้นตามบัญชี เพิ่มขึ้น จาก 3.14 บาทต่อหุ้นในปี 2547
มาเป็น 3.75 บาทต่อหุ้นในปี2548

แนวโน้มของธุรกิจอสังหาริมทรัพย์ในปี 2549 คาดว่ามีทิศทางที่ชะลอตัวลง
เนื่องจากการชะลอตัวของธุรกิจที่อยู่อาศัย ที่เกิดจากภาระรายจ่ายของผู้บริโภคที่ยังอยู่ในระดับที่สูง
จากภาวะน้ำมันที่ปรับราคาเพิ่มสูงขึ้น รวมทั้งอัตราดอกเบี้ย อัตราเงินเฟ้อ เพิ่มขึ้นตั้งแต่ปลายปี
2548 ทำให้เป็นผลทางจิตวิทยา
การใช้จ่ายและลดกำลังซื้อที่แท้จริงของผู้ต้องการที่อยู่อาศัยโดยรวมลง
โดยอัตราดอกเบี้ยจะมีผลกระทบต่อกำลังซื้อมาก

ดังนั้น บริษัทจะดำเนินการปรับกลยุทธ์ทางการตลาดเน้นการก่อสร้างบ้านให้แล้วเสร็จก่อนขาย
สร้างบ้านคุณภาพ การบริการเป็นเลิศ พัฒนาระบบปฏิบัติการ
มีการดำเนินการอย่างต่อเนื่องในด้านพัฒนาองค์กรและบุคลากรเพื่อเป็นองค์กรที่มีมาตราฐานสูง
เพิ่มขีดความสามารถทางการแข่งขัน
เพื่อเป็นการสนับสนุนการเจริญเติบโตอย่างมั่นคงของบริษัทต่อไป
บริษัทได้นำหลักการกำกับดูแลกิจการที่ดี บรรษัทภิบาล (Good Governance)
มาประยุกต์ใช้ในการบริหารองค์กร มีการพัฒนาระบบการควบคุมภายใน (Internal Control)
มาใช้ควบคุมการดำเนินงานให้เป็นไปตามแผนงานที่ได้กำหนดไว้